《百字令 奉怀云裳姨母》
清代·袁绶

湘帘卷处，怪新凉如许，作成秋意。飒飒西风吹落叶，又听乱蛩意砌。

满院砧声，半窗月影，好伴人无寐。定知今夕，鳞鸿一样难寄。

转忆旧日游踪，近来情绪，领略凄凉味。篆字香销罗袂薄，懒向玉栏闲倚。

盼断花冠，剔残金穗，没个商量地。幽阶伫立，碧云迥望千里。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。